Socha budovateľov stavby mládeže v Litvínove, autor Stanislav Hanzík
**Stavba mládeže** bol symbolický názov pre stavbu, hlavne v rokoch 1947 až 1957, na ktorej sa podieľali brigádujúci „mládežníci". Komunistický režim podporoval a propagoval tieto stavby, pretože mali dokazovať „budovateľské nadšenie a oddanosť mladých ľudí socializmu a zároveň poslúžili ako nástroj ich ovplyvňovania".

Prvé stavby mládeže
-------------------

20. novembra 1946 výkonný výbor Ústredia mládeže (neskôr Československý zväz mládeže, predchodca SZM) schválil brigády mládežníkov na stavbách. Prvá stavba, ktorá začala v Čechách vo februári 1947, bola výstavba bytov v Moste a Litvínove. Prvá stavba na Slovensku začala v máji 1947, keď vo vypálenej obci Baláže mládežníci pomohli postaviť 39 nových domov.

Od roku 1948
------------

Priehrada mládeže
Dedina Mládeže
Rozmach stavieb mládeže nastal po komunistickom Februárovom prevrate v roku 1948. Medzi ďalšie významné stavby mládeže na Slovensku patrili:

* Železničná trať Hronská Dúbrava – Banská Štiavnica, začiatok výstavby 1. apríla 1948.
* Dedina Mládeže (obec v okrese Komárno) bola založená 4. apríla 1949.
* Trať družby (zdvojkoľajnenie úseku železnice Slovenské Nové Mesto – Kráľovský Chlmec, Kuzmice – Michaľany v celkovej dĺžke 36 km), ku ktorej sa mládežníci zaviazali v roku 1949.
* Priehrada mládeže pri (vtedajšej samostatnej) obci Nosice pri Púchove, 1950.

V Česku to boli trate Vizovice – Horní Lideč, 1949 Havlíčkův Brod – Brno a Slapská priehrada. Od roku 1950 Nová huť Klementa Gottwalda v južnej časti Ostravy.

Druhá etapa
-----------

V roku 1952 bola koncepcia stavieb mládeže kritizovaná straníckymi orgánmi a ich organizovanie sa potom (v rokoch 1953 – 1956) obmedzilo na menšie stavby, napríklad na zakladanie štátnych majetkov v pohraničných oblastiach, obrobenie ladom ležiacej pôdy a pod.  Po XI. zjazde KSČ v roku 1958 sa už nepokračovalo v dlhodobých brigádach plne zabezpečovaných „mládežníkmi" ale stavby sa budovali na základe dohody „mládežníkov" so stavebnými firmami s prevzatím „patronátu" a so záväzkom zabezpečiť brigádnikov. 

V tejto etape to boli tieto stavby v Česku:

* druhá etapa Novej hute K. Gottwalda,
* kaučukáreň v Kralupoch,
* droždiaren v Xaverove,
* tepelná elektráreň Tušimice (od 1970 Tušimice II),
* melioračné práce.

Na Slovensku:

* Priehrada mládeže pri obci Nosice pri Púchove bola dokončená až v roku 1957,
* mládežnícka baňa v Mlynkách,
* rekonštrukcia strojárskeho závodu Podbrezová,
* patronát v Bani Nováky,
* Železiarne Košice,
* širokorozchodná trať Užhorod – Haniska,
* základná škola v Nemeckej (1970),
* kravín v Dvoroch nad Žitavou.

Podľa oficiálnych zdrojov ďalšími boli krajské a miestne stavby mládeže a SZM usporadúvalo každý rok tzv. letnú aktivitu študenstva. Zaujímavosťou je, že od roku 1971 mládež zo Slovenska mala brigádovať v Česku (Tušimice, Mělník, Pražský hrad). Od roku 1977 sa na panelovej výstavbe Petržalky tiež podieľali mládežníci z viacerých krajín (z Fínska, Bulharska aj ZSSR).

Referencie
----------

1. ↑   *Pred 60 rokmi dokončili legendárny komunistický projekt Trať mládeže* [online]. sme.sk, 26.9.2009, [cit. 2016-11-13]. Dostupné online.
2. ↑   *Před 70 lety byla zahájena první stavba mládeže* [online]. www.rtvplus.cz, [cit. 2021-12-21]. Dostupné online. (po česky)
3. ↑   *Etnologické rozpravy, ročník XIII, 2006, číslo 2* [online]. Ústav etnológie SAV, 2006, [cit. 2016-11-13]. Dostupné online.
4. ↑  TERAZ.SK. *Stavba železnice Trate mládeže skončila pred 65 rokmi, pozrite si to* [online]. TERAZ.sk, 2014-10-28, [cit. 2021-12-21]. Dostupné online.
5. 1 2 3 4 5   *Encyklopédia Slovenska: stavba mládeže*. [s.l.] : [s.n.].